《游灵壁兰皋园》
宋代·贺铸

集仙昔荣养，卜筑循兰陔。
深径万株合，清池百亩开。
飞梁荫菡萏，攒栋跨崔嵬。
淮海劚红药，潇湘移翠栽。
岱松佩萝茑，海石糊莓苔。
车马远惊聒，鱼鸟忘嫌猜。
病客倦舟楫，寻春此裴徊。
闰年物候迟，前日已闻雷。
薄景未曦雪，东风新破梅。
主人京洛旧，杖屦容参陪。
指我艮隅地，方营秋月台。
眼明壁间字，醉墨题东莱。
短句颇清绝，早推能赋才。
殷勤卷白苎，为尔拂尘埃。
安得一携手，更倾林下杯。
酒阑话平昔，岂复顾形骸。
行役浸相远，人生信悠哉。
薄暮重回首，长哦归去来。

作者简介：贺铸(1052～1125) 北宋词人。字方回，号庆湖遗老。汉族，卫州（今河南卫辉）人。宋太祖贺皇后族孙，所娶亦宗室之女。自称远祖本居山阴，是唐贺知章后裔，以知章居庆湖（即镜湖），故自号庆湖遗老。